Tweeling - Wikipedia
Vir inligting oor die dorp in die Vrystaat, sien Tweeling, Vrystaat. Tweelinggeboortes gebeur in die meeste soogdierspesies. Hierdie artikel gaan oor menslike biologiese tweelinge. Om inligting te verkry oor tweeling- en meervoudige geboortes in ander diere, sien meervoudige geboorte.
Tweelinge – Skildery deur William-Adolphe Bouguereau (1825–1905)
'n Tweeling is twee persone wat terselfdertyd ontwikkel het in 'n uterus tydens 'n enkele swangerskap. Hulle word gewoonlik, maar nie noodwendig nie, gebore kort na mekaar. Omdat die menslike uterus net 'n beperkte grootte het, gebeur dit gewoonlik dat enige swangerskap met meer as een fetus nie die volle tyd loop nie. Tweelingswangerskappe duur meestal tot 36 weke.
Nie-identiese tweelinge kom voor wanneer twee bevrugte eierselle tydens dieselfde menstruele siklus implanteer in die uterus. Twee sigote vorm, en dis hoekom dié soort swangerskap dikwels ook 'n disigotiese tweelingswangerskap genoem word.
Nie-identiese tweelinge deel dus nie dieselfde genetiese materiaal nie, en is op dieselfde manier aan mekaar verwant as broers of susters.
Identiese tweelinge, of monosigotiese tweelinge kom voor wanneer 'n enkele eiersel bevrug en 'n enkele sigoot vorm. Die verdeling in twee verskillende embrio's vind eers ná hierdie stadium plaas. Afhangende van wanneer die verdeling plaasvind, kan die tweeling 'n amnionsak en plasenta deel, of nie. As die verdeling laat plaasvind, deel hulle en as dit vroeg plaasvind, deel hulle nie. Tweelinge wat dieselfde sak deel, word ook 'n mono-amniotiese tweeling genoem.
Dié soort tweeling is geneties identies, alhoewel dinge soos vingerafdrukke sal verskil.
Vroeër het tweelingswangerskappe voorgekom in ongeveer een uit elke 90 geboortes, maar weens die wydverspreide gebruik van vrugbaarheidsmiddels, het die syfer aansienlik verhoog.
Wikimedia Commons bevat media in verband met Tweelinge.
n Verkorte vertaling van die artikel Twin, vanuit die Engelse Wikipedia.
Ontsluit van "https://af.wikipedia.org/w/index.php?title=Tweeling&oldid=1800551"
Last edited on 9 September 2018, at 17:03